PATVIRTINTA

Plungės rajono savivaldybės

Tarybos 2018 m. rugsėjo 27 d.

sprendimu Nr. T1-

**UŽDAROJI AKCINĖ BANDROVĖ**

**“PLUNGĖS VANDENYS”**

**2018 -2020 metų veiklos**

**P L A N A S**

|  |  |  |  |
| --- | --- | --- | --- |
|  Ūkio subjektopavadinimas |  Uždaroji akcinė bendrovė„Plungės vandenys“ | Kontaktinio asmens vardas, pavardė | ANTANAS BORUMAS |
| Pareigos | DIREKTORIUS |
| Telefono numeris  | (8 448) 51483 |
| Kodas | 169845485 | El. paštas | direktorius@plungesvandenys.lt |
|  Buveinės adresas |  Medelyno g.41, Noriškių k. Plungės r. | Asmens rengusio veiklos planą vardas, pavardė | INDRĖ BIELIAUSKIENĖ |
| Telefonas | (8 448) 51641 | Pareigos | Ekonomistė |
| Telefono numeris | (8 448) 51882 |
| El. paštas | info@plungesvandenys.lt | El. paštas | ekonomiste@plungesvandenys.lt |

2018-08-27

(Parengimo data)

**I SKYRIUS**

**BENDROSIOS NUOSTATOS**

 Uždarosios akcinės bendrovės „Plungės vandenys“ (toliau – Bendrovė) 2018 - 2020 metų veiklos planas parengtas vadovaujantis Lietuvos Respublikos geriamojo vandens tiekimo ir nuotekų tvarkymo įstatymo 34 straipsnio 4 dalimi, Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodikos, patvirtintos Valstybinės kainų ir energetikos kontrolės komisijos 2006 m. gruodžio 21 d. nutarimu Nr. 03- 92 „Dėl Geriamojo vandens tiekimo ir nuotekų tvarkymo bei paviršinių nuotekų tvarkymo paslaugų kainų nustatymo metodikos patvirtinimo“, 48 punktu bei Geriamojo vandens tiekėjų ir nuotekų tvarkytojų veiklos planų rengimo taisyklėmis, patvirtintomis Lietuvos Respublikos aplinkos ministro 2015 m. sausio 8 d. įsakymu Nr. D1-11 „Dėl Geriamojo vandens tiekėjų ir nuotekų tvarkytojų veiklos planų rengimo taisyklių patvirtinimo“.

**II SKYRIUS**

**GERIAMOJO VANDENS TIEKĖJO IR NUOTEKŲ TVARKYTOJO VYKDOMA VEIKLA**

Bendrovė įregistruota 1992 m. birželio 02 d.

Bendrovė, kodas 169845485. Bendrovės adresas: Medelyno g 41, Noriškių k., Plungės raj.

 Valstybinė kainų ir energetikos kontrolės komisija 2015 m. birželio 18 d. nutarimu Nr. O3-361 Bendrovei suteikė geriamojo vandens tiekimo ir nuotekų tvarkymo veiklos licenciją.

 UAB „Plungės vandenys“ savo veiklą vykdo, vadovaudamasi LR akcinių bendrovių įstatymu, LR įmonių įstatymu, kitais LR galiojančiais norminiais aktais bei įmonės įstatais.

UAB „Plungės vandenys“ valdymo organai yra visuotinis akcininkų susirinkimas, kolegialus valdymo organas - valdyba ir vienasmenis valdymo organas - bendrovės vadovas (direktorius). Valdybos kompetencijos apibrėžtos įmonės įstatuose, direktoriaus ir visų kitų darbuotojų - pareiginėse nuostatose.

 UAB „Plungės vandenys“ pagrindinė vykdoma veikla - geriamojo vandens tiekimas ir nuotekų tvarkymas Plungės miesto ir rajono gyventojams bei įmonėms ir organizacijoms. Paviršinių nuotekų tvarkymo veikla vykdoma tik Plungės mieste. Šiuo metu UAB „Plungės vandenys“ teikia geriamojo vandens tiekimo ir nuotekų tvarkymo paslaugas žemiau išvardintose seniūnijų gyvenvietėse:

Plungės miesto seniūnija: Plungės miestas.

Alsėdžių seniūnija: Alsėdžių mstl.

Babrungo seniūnija: Glaudžių k., Jovaišiškės k., Pakerų k., Babrungo k., Truikių k., Lieplaukalės k., Didvyčių k., Babrungėnų k.

Kulių seniūnija: Kulių mstl., Kumžaičių k.

Nausodžio seniūnija: Varkalių k., Noriškių k., Prūsalių k., Kaušėnų k., Macenių k., Karklėnų k.

Paukštakių seniūnija: Stanelių k., Grumblių k., Merkelių k.

Platelių seniūnija: Platelių mstl., Gintališkės k., Beržoro k., Gilaičių k., Dovainių k., Užpelkių k.

Stalgėnų seniūnija: Stalgėnų k., Milašaičių k.

Šateikių seniūnija: Šateikių k., Narvaišių k., Alksnėnų k., Aleksandravo k., Kadaičių k.

Žemaičių Kalvarijos seniūnija: Žemaičių Kalvarijos mstl., Gegrėnų k., Šašaičių k.

Žlibinų seniūnija: Žlibinų k., Kantaučių k., Keturakių k.

Pagrindinės bendrovės tikslas – suteikti galimybę vandens tiekimo ir nuotekų tvarkymo paslaugomis naudotis kuo didesnei Plungės rajono gyventojų daliai užtikrinant patikimą ir kokybišką šių paslaugų teikimą ir darant kuo mažesnę žalą aplinkai.

**III SKYRIUS**

**NUOSAVYBĖS TEISE VALDOMAS TURTAS**

Bendrovės steigėja – Plungės rajono savivaldybė.

Bendrovės įstatinis kapitalas 2017 m. gruodžio 31 d. sudarė 3,841 mln. Eur. Akcijų nominalinė vertė - 28,96 Eur, visos akcijos priklauso Plungės rajono savivaldybei.

Bendrovės eksploatuojamo ilgalaikio turto įsigijimo vertė 2017 m. gruodžio 31 d. apskaitos duomenimis sudarė 38 702 tūkst. Eur (1 lentelė), iš to skaičiaus:

* iš nuosavų lėšų įsigyto – 9 269,4 tūkst. Eur,
* iš dotuotų lėšų įsigyto – 28 830,9 tūkst. Eur,
* nebaigta statyba (iš nuosavų lėšų) – 602,464 tūkst.Eur.

1 lentelė. Ilgalaikis turtas 2017 m. gruodžio 31 d. duomenimis pagal turto grupes, tūkst. Eur

|  |  |  |  |
| --- | --- | --- | --- |
| *Turto grupės* | *Įsigijimo vertė* | *Nusidėvėjimas* | *Likutinė vertė* |
| Pastatai ir statiniai  | 1 664,32 | 643,25 | 1 021,06 |
| Mašinos ir įranga | 35 809,33 | 8 581,33 | 27 228,00 |
| Transporto priemonės | 444,39 | 229,44 | 214,95 |
| Kita įranga, įrankiai ir įrenginiai | 160,16 | 115,03 | 45,12 |
| Nematerialusis turtas | 22,18 | 22,18 | - |
| Nebaigta statyba ir sumokėti avansai | 602,46 | - | 602,46 |
| Iš viso: | 38 702,84 | 9 591,22 | 29 111,61 |

**IV SKYRIUS**

**GERIAMOJO VANDENS TIEKĖJO IR NUOTEKŲ TVARKYTOJO VEIKLOS KRYPTYS**

Pagrindinės UAB „Plungės vandenys“ veiklos kryptys:

* užtikrinti kokybiškas ir nepertraukiamas geriamojo vandens tiekimo ir nuotekų tvarkymo paslaugas vartotojams ir abonentams;
* sudaryti vienodas sąlygas kuo didesnei fizinių ir juridinių asmenų daliai prisijungti prie centralizuotai tiekiamo vandens ir nuotekų tvarkymo;
* plėsti geriamojo vandens nuotolinio nuskaitymo apskaitos prietaisų naudojimą daugiabučių gyvenamųjų namų butuose;
* racionaliai naudoti gamtos išteklius;
* mažinti vandens netektis ir nuotekų infiltraciją;
* užtikrinti paslaugų teikimą mažiausiomis sąnaudomis.

Bendrovė 2017 m. vartotojams ir abonentams pardavė 1 060,5 tūkst. m3 geriamo vandens, surinko ir išvalė 2 091,4 tūkst. m3 nuotekų. Vartotojams tiekiamas geriamasis vanduo atitinka Lietuvos higienos normos HN 24:2017 reikalavimus.

**V SKYRIUS**

**GERIAMOJO VANDENS TIEKIMO IR NUOTEKŲ TVARKYMO**

 **INFRASTRUKTŪROS EKSPLOATAVIMO SĄLYGOS**

 UAB „Plungės vandenys“ vandens tiekimo sistemą sudaro 35 vandenvietės, iš kurių viena aptarnauja Plungės aglomeraciją, likusios 34 - mažesnes gyvenvietes, 53 arteziniai gręžiniai, 4 vandens pakėlimo stotys, 15 geriamo vandens valymo įrenginių, 9 vandens bokštai, 2 rezervuarai ir 226,6 km vandentiekio tinklų su 204 hidrantais. Nuotekų surinkime eksploatuojama 83 nuotekų siurblinės ir 15 nuotekų valyklų. Nuotekų tinklų ilgis – 199,6 km.

Centralizuotomis geriamojo vandens tiekimo paslaugomis naudojasi apie 87,1 proc. Plungės rajono gyventojų, o nuotekų tvarkymo paslaugos teikiamos 79,3 proc. gyventojų, t.y. 5,5 procentiniais punktais daugiau nei 2016 metais.

2 lentelė. Vartotojų skaičius 2013 - 2017 m.

|  |  |  |  |  |  |
| --- | --- | --- | --- | --- | --- |
| **Metai** | **2013** | **2014** | **2015** | **2016** | **2017** |
| Vartotojai, kuriems tiekiamas vanduo ir tvarkomos nuotekos | 9 171 | 9 564 | 10 002 | 10 222 | 10 353 |
| Vartotojai, kuriems tiekiamas tik vanduo | 2 042 | 1 863 | 1 626 | 1 523 | 1 466 |
| Vartotojai, kuriems centralizuotai surenkamos tik nuotekos | 177 | 183 | 207 | 211 | 210 |

Centralizuotomis geriamojo vandens tiekimo ir nuotekų tvarkymo paslaugomis besinaudojančių vartotojų skaičius auga kiekvienais metais. 2016 metus palyginus su 2017 m., šių vartotojų prieaugis nėra didelis - 1,3 proc. Didelis vartotojų skaičiaus padidėjimas matomas nuo 2013 iki 2015 metų – 831 vartotojas. 2014 m. buvo baigti dideli plėtros projektai, kaip VP3-3.1-AM-01-V-02-044 „Vandens tiekimo ir nuotekų tvarkymo infrastruktūros plėtra Plungėje“ bei infrastruktūros plėtros projektai Ž. Kalvarijos, Platelių, Kulių, Šateikių ir Alsėdžių miesteliuose. Dėl intensyvių nuotekų tinklų plėtros darbų vartotojų skaičius, kuriems tiekiamas tik vanduo, sumažėjo beveik 20 proc. ir nuosekliai vis mažėja. Ateinančiais laikotarpiais Bendrovė tikisi naujų vartotojų skaičiaus padidėjimo dėl 2017 m. antroje pusėje pradėtų vykdyti naujų vandens tiekimo ir nuotekų tvarkymo infrastruktūros renovavimo bei plėtros projektų.

**VI SKYRIUS**

**RACIONALAUS GAMTOS IŠTEKLIŲ NAUDOJIMO, APLINKOS TARŠOS MAŽINIMO PRIEMONĖS**

 Bendrovė kasmet siekia racionalaus gamtos išteklių naudojimo, mažindama vandens netektis vandentiekio tinkluose. 2017 m. neapskaitytas vandens kiekis sudaro 23,2 proc. viso išgauto kiekio. Vandens netektys susidaro dėl pasenusių ir susidėvėjusių vidaus ir išorės vandentiekio tinklų (ypač kaimo vietovėse), dėl skaitiklių poveikio įvairiomis mechaninėmis priemonėmis bei dėl to, kad ne visi gyventojai sąžiningai ir laiku deklaruoja vandens suvartojimą. Vandentiekio tinklų avaringumas turi didelę įtaką bendrovės veiklai, sprendžiant kasdieninius uždavinius kyla problemų dėl didelio tinklų nusidėvėjimo. Per 2017 metus likviduotos 37 vandentiekio avarijos Plungės mieto teritorijoje ir 111 kaimo vietovėse. Spręsdama šį klausimą bendrovė stengiasi operatyviai šalinti gedimus, atlieka kontrolinę vandentiekio tinklų apžiūrą, ieško nematomų vandens nutekėjimų, periodiškai tikrina vandens skaitiklius įvaduose ir butuose. 2017 m. pradėta keisti mechaninius vandens skaitiklius nuotoliniais apskaitos prietaisais, kuriuos sunku paveikti mechaninėmis poveikio priemonėmis. Be to, vartotojų sunaudojamas vandens kiekis yra apskaitomas ir deklaruojamas nuotoliniu būdu, tad didėja patiekto vandens kiekio apskaitymo tikslumas.

Pagrindinė aplinkos taršos mažinimo priemonė – nuotekų tinklų rekonstrukcija ir plėtra. 2017 m. neapskaitytų nuotekų kiekis sudaro 45,4 proc. visų surinktų nuotekų - tai nuotekų infiltracija tinkluose dėl vamzdžių įlūžimų, blogų sujungimų ar šulinių pralaidumo, vandens netekčių nuotekos daugiabučiuose namuose bei karšto vandens tarp įvadinės ir apskaitos butuose skirtumas.

Siekiant mažinti vandens netekčių bei nuotekų infiltracijos nuostolius, nuo 2017 metų pradėti vykdyti nuotekų tvarkymo infrastruktūros renovavimo ir plėtros, paviršinių nuotekų sistemų tvarkymo Plungės mieste ir rajone projektai. Šios investicijos prisidės prie Plungės miesto bei rajono gyvenviečių socialinės – ekonominės plėtros, gyventojų gyvenimo kokybės gerinimo, sveikatos bei aplinkos išsaugojimo.

**VII SKYRIUS**

**GERIAMOJO VANDENS TIEKIMO, NUOTEKŲ TVARKYMO PASLAUGŲ KOKYBĖS**

**GERINIMO PRIEMONĖS**

Vartotojams tiekiamas vien tik požeminis gėlas vanduo. 2017 metais 93 proc. patiekto vandens atitinka Lietuvos higienos normos HN 24:2017 „Geriamojo vandens saugos ir kokybės reikalavimai“, patvirtintos Lietuvos Respublikos sveikatos apsaugos ministro 2003 m. liepos 23 d. įsakymu Nr. V-455, reikalavimus. Plungės vandenvietės tiekiamo požeminio vandens kokybė pagal visus rodiklius atitinka Lietuvos higienos normos reikalavimus keliamus geriamam vandeniui, kadangi vandenvietėje yra įrengti vandens gerinimo įrenginiai, iš kur į miestą paduodamas nugeležintas ir reguliariai dezinfekuojamas vanduo. Plungės rajono gyvenviečių vandenvietėse nustačius geriamo vandens mikrobiologinį užterštumą, tiekiamas geriamas vanduo dezinfekuojamas natrio hipochlorido tirpalu.

Daugelyje Bendrovės aptarnaujamų kaimo gyvenviečių tiekiamas geriamas vanduo atitinka minėtos higienos normos reikalavimus, tačiau yra vandenviečių, kurių tiekiamame vandenyje randamas padidintas geležies ir mangano, amonio kiekis. Šiose vandenvietėse pirminiam vandens paruošimui reikia įrengti nugeležinimo filtrus. Šiuo metu vandens gerinimo įrenginiai veikia 15 vandenviečių. 2018 m. pradžioje pabaigti statyti vandens gerinimo įrenginiai Narvaišių ir Gegrėnų gyvenvietėse. Ateityje tokių įrenginių dar reikės įrengti 14-oje vandenviečių.

**VIII SKYRIUS**

**GERIAMOJO VANDENS TIEKIMO IR NUOTEKŲ TVARKYMO INFRASTRUKTŪROS PLĖTROS IR RENOVACIJOS PRIEMONĖS**

2018 - 2020 metų UAB „Plungės vandenys“ veiklos ir plėtros plane numatytos priemonės, kuriomis siekiama išplėsti centralizuoto vandens tiekimo ir nuotekų tvarkymo paslaugų prieinamumą, gerinti teikiamų paslaugų kokybę ir užtikrinti jų nepertraukiamumą. Ilgalaikio turto atnaujinimas neišvengiamas siekiant mažinti eksploatacines išlaidas (elektros energijos, einamojo remonto, kuro išlaidas), gamtos išteklių mokesčio sąnaudas, gamtos taršą, netektis vandentiekio tinkluose bei nuotekų infiltraciją.

2018 - 2020 metais Bendrovė vykdydama projektą „Vandens tiekimo ir nuotekų tvarkymo infrastruktūros renovavimas ir plėtra Plungės rajone“, Nr. 05.3.2-APVA-R-014-81-0001, kurio sutartį pasirašė su Lietuvos Respublikos Aplinkos projektų valdymo agentūra, numato pakloti 7,07 km naujų vandentiekio tinklų ir 12,744 km nuotekų tinklų Kaušėnų, Prūsalių, Glaudžių ir Jovaišiškės gyvenvietėse, pastatyti naujus vandens gerinimo įrenginius Narvaišių kaimo vandenvietėje, rekonstruoti 0,91 km senų vandentiekio ir 4,07 km nuotekų tinklų Plungės mieste. Prie naujai paklotų vandentiekio ir nuotekų tinklų sudaromos sąlygos prisijungti apie 511 gyventojų, t.y. apie 245 namų ūkius. Narvaišių gerinimo įrenginių nugeležintas vanduo bus tiekiamas 229 žmonėms. Rekonstruojant vienus seniausių Bendrovės naudojamų vandens tiekimo ir nuotekų tvarkymo tinklų, siekiama sumažinti eksploatacinio remonto sąnaudas, geriamojo vandens nuostolius, gruntinio vandens infiltraciją. Projektas finansuojamas Europos Sąjungos struktūrinių fondų (55,6 proc.) ir UAB „Plungės vandenys“ (44,4 proc.) lėšomis imant paskolą.

Tuo pačiu laikotarpiu, 2018 - 2020 metais, projekto „Paviršinių nuotekų sistemų tvarkymas Plungės mieste,“ Nr. 05.1.1.-APVA-R-007-81-0001, lėšomis numatoma naujai nutiesti 6,789 km ir rekonstruoti 1,286 km paviršinių (lietaus) nuotekų šalinimo tinklų. Projekto įgyvendinimo metu numatyta ir esamų tinklų inventorizacija (ne mažiau kaip 9,58 km viso nuotakyno). Lietaus nuotėkio plotas, iš kurio surenkamam paviršiniam vandeniui tvarkyti, įrengta ir rekonstruota infrastruktūra – 130,6 ha. Projektas finansuojamas Europos Sąjungos struktūrinių fondų (85 proc.) ir Plungės rajono savivaldybės lėšomis (15 proc.).

Be minėtų investicinių projektų, 2018 – 2020 m. veiklos ir plėtros plane numatyta įmonės lėšas skirti:

* naujų vandentiekio (apie 1,2 km) ir nuotekų (apie 1,4 km) tinklų statybai, sudarant sąlygas prisijungti prie centralizuotai tiekiamo geriamojo vandens bei surenkamų nuotekų 25 naujų namų ūkių;
* vandentiekio ir nuotekų susidėvėjusių tinklų renovavimui (apie 200 m);
* nuotekų valyklų ir siurblinių įrangos atnaujinimui;
* vandens gerinimo įrenginių statybai 3 kaimų vandenvietėse;
* tinklų uždaromosios armatūros keitimui;
* senų vandens gręžinių pergręžimui;
* nuotolinių geriamojo vandens apskaitos prietaisų įsigijimui;
* avarinių brigadų ir aptarnaujančio personalo automobilių parko atnaujinimui;
* Plungės miesto vandenvietės vandens gerinimo įrenginių 1- osios sekcijos remontui;
* Plungės miesto vandenvietės bei nuotekų valyklos pastatų rekonstrukcijai.

Visos įmonės 2018- 2020 m. numatomos investicijos pateikiamos 1 priede.

**IX SKYRIUS**

**LĖŠŲ POREIKIS VEIKLOS PLANAMS ĮGYVENDINTI**

2018 - 2020 metais planuojamas lėšų panaudojimas 6 083,2 tūkst. eurų:

* Projektas „Geriamojo vandens tiekimo ir nuotekų tvarkymo sistemų renovavimas ir plėtra, įmonių valdymo tobulinimas“ Nr. 05.3.2-APVA-R-014 – 3 032,56 tūkst. Eur;
* Projektas „Paviršinių nuotekų sistemų tvarkymas“ Nr. 05.1.1.-APVA-R-007 – 1 374,69 tūkst. Eur;
* Vandentiekio ir nuotekų tinklų plėtra, renovavimas, teisinis registravimas – 691 tūkst. Eur;
* Vandens gerinimo įrenginių statyba kaimų vandenvietėse - 180,0 tūkst. Eur;
* Vandens gręžinių pergręžimas, tamponavimas ir naujų įrengimas, giluminių siurblių atnaujinimas, tinklų uždaromosios armatūros keitimas - 81,0 tūkst. Eur;
* Vandenviečių teritorijos aptvėrimas ir apsaugos modernizavimas - 20,0 tūkst. Eur;
* Nuotekų valyklų ir siurblinių įrangos atnaujinimas - 135,0 tūkst. Eur;
* Plungės vandens gerinimo įrenginių 1-osios sekcijos rekonstrukcija - 200,0 tūkst. Eur;
* Elektros, laboratorijos, kompiuterinės ir programinės įrangos ar kito ūkinio inventoriaus įsigijimui – 45,0 tūkst. Eur;
* Autotransporto ūkio atnaujinimas - 50,0 tūkst. Eur;
* Nuotolinių geriamojo vandens apskaitos prietaisų įsigijimas – 74 tūkst. Eur;
* Plungės miesto vandenvietės elektros skirstyklos rekonstrukcija ir išplėtimas – 100 tūkst. Eur;
* Plungės miesto vandenvietės bei nuotekų valyklos pastatų rekonstrukcija – 100 tūkst. Eur.

**X SKYRIUS**

**FINANSAVIMO ŠALTINIAI**

2018 - 2020 metų UAB „Plungės vandenys“ veiklos ir plėtros plano įgyvendinimui planuojama panaudoti 6 053,2 tūkst. eurų nuosavų bei iš kitų finansavimo šaltinių gautų lėšų:

- Europos Sąjungos fondų lėšos - 2 901,84 tūkst. Eur;

* Plungės rajono Savivaldybės lėšos - 206,53 tūkst. Eur;
* Paskola investicinių projektų įgyvendinimui - 1 200,0 tūkst. Eur;
* Ilgalaikio turto nusidėvėjimo atstatymo lėšos – 884,8 tūkst. Eur;
* Kitos sukauptos Bendrovės lėšos - 890 tūkst. eurų.

2018 – 2020 m. investicijų ir plėtros projektai didžiąja dalimi yra finansuojami iš Europos Sąjungos fondų lėšų (67 proc.) bei UAB „Plungės vandenys“ lėšų (28 proc.), kurioms padengti Bendrovė 2017 m. sudarė sutartį dėl ilgalaikės paskolos su Lietuvos Respublikos finansų ministerija finansuoti daliai investicinio projekto „Vandens tiekimo ir nuotekų tvarkymo infrastruktūros renovavimas ir plėtra Plungės rajone“, Nr. 05.3.2-APVA-R-014-81-0001. Plungės rajono Savivaldybė investicinių projektų įgyvendinimui skiria 5 proc. trūkstamų lėšų.

Ilgalaikio turto įsigijimo ir atnaujinimo (renovavimo) priemones planuojama finansuoti iš Bendrovės nuosavų lėšų.

**XI SKYRIUS**

**PROGNOZUOJAMA ĮTAKA GERIAMOJO VANDENS TIEKIMO IR NUOTEKŲ TVARKYMO PASLAUGŲ KAINOMS**

UAB „Plungės vandenys“ bei kitų vandentvarkos įmonių bazines geriamojo vandens tiekimo ir nuotekų tvarkymo paslaugų kainas kas trejus metus nustato ir vėliau kasmet tikslina Valstybinė kainų ir energetikos kontrolės komisija (VKEKK), vadovaudamasi 2006 m. gruodžio 21 d. Nr. 03-92 nutarimu „Dėl geriamojo vandens tiekimo ir nuotekų tvarkymo paslaugų nustatymo metodikos“.

Šiuo metu galiojančios paslaugų kainos patvirtintos 2014 m. balandžio 24 d. Plungės rajono savivaldybės nutarimu Nr. T1-99. Bendrovė 2018 m. spalio mėn. planuoja teikti bazinių kainų projektą, kuriame numatytos mažesnės nei dabartinės vandens tiekimo ir nuotekų tvarkymo kainos, tačiau didesnis nei galiojantis atsiskaitomųjų apskaitos prietaisų priežiūros bei vartotojų aptarnavimo paslaugos mokestis. Bazinės kainos projekte numatytos paviršinių nuotekų tvarkymo ir nuotekų transportavimo asenizacijos transporto priemonėmis paslaugų kainos.

Investiciniai projektai vykdomi nuosekliai per 2017 – 2020 metų laikotarpį, tad vertinant būsimų investicijų ir plėtros projektų bei priemonių apimtis, bendras sąnaudų lygis kis nežymiai. Būtinųjų sąnaudų augimą sąlygoja naujų vandentiekio bei nuotekų tinklų plėtra, naujai statomi įrengimai bei prijungiami klientai, o sąnaudų mažėjimo efektą lemia infrastruktūros renovacijos priemonės, mažesnė infiltracija, sumažėjęs avarijų skaičius atnaujintuose tinklų ruožuose.

Būsimų Bendrovės investicijų ir plėtros projektų ilgalaikio turto nusidėvėjimo ir amortizacijos sąnaudų pokytis į bazinę kainą yra įtraukiamas tik perskaičiuojant kainas ir tik po to, kai turtas yra pradedamas eksploatuoti. Ilgalaikio turto nusidėvėjimo ir amortizacijos sąnaudų dalis, priskaičiuojama nuo turto vertės, sukurtos už Europos Sąjungos struktūrinių fondų, Plungės rajono savivaldybės lėšas, dotacijų ir subsidijų bei joms prilygintas lėšas, nėra įtraukiama į paslaugų kainą.

Naujai pradedamas naudoti turtas, esamo turto rekonstrukcijos ir patiriamos papildomos sąnaudos, bazinę kainą turėtų įtakoti tokia apimtimi:

* 0,02 Eur/m3 pirmaisiais bazinių kainų perskaičiavimo metai;
* 0,031 Eur/m3 antraisiais bazinių kainų perskaičiavimo metais, lyginant su bazine kaina;
* 0,065 Eur/m3 teikiant derinti kainas po trijų metų.

**XII SKYRIUS**

**KITA INFORMACIJA**

UAB „Plungės vandenys“ 2018 - 2021 metų veiklos ir plėtros planas (1 priedas).

Direktorius Antanas Borumas